Jason Rohde jok uit skaamte oor bakleiery met sy vrouJason Rohde (Foto: ANA) Jason Rohde, wat in die Wes-Kaapse hooggeregshof tereg staan op aanklag van die moord op sy vrou Susan, is Donderdag deur die Staat daarvan beskuldig dat hy ŉ leuenaar is, en daarop gewys dat hy nie eerlik was oor die fisiese bakleiery wat hy met sy vrou gehad het, ure voor haar dood nie. Staatsaanklaer Louis van Niekerk het aan die hof gesê Rohde het in sy verklaring aan die polisie gejok en wou ook weet waarom hy gesê het dit was ŉ “meningsverskil”, alhoewel hy aan sy skoonpa erken het dat hy en sy vrou baklei het. Susan se liggaam is in 2016 in die egpaar se hotelkamer by die Spier-wynlandgoed in Stellenbosch gevind. Sy het aan ŉ elektriese koord gehang aan ŉ haak agteraan die badkamerdeur. Rohde het gesê hy was verleë toe hy sy verklaring aan die polisie gegee het, want sy familie was ook teenwoordig. “Wel, toe ek my verklaring afgelê het, was ek saam met my familie. Wie wil voor sy familie erken dat hy met sy vrou gestoei het?” “So jy het gejok,” het Van Niekerk volgehou. “As jy daardie woorde wil gebruik, dan ja, ek het gejok. Maar vir my was dit nie ŉ leuen nie, maar soos ek gesê het, ek was verleë,” het Rohde geantwoord. Die saak hervat Maandag.